Foto: Leonard Topić/Facebook

HRVATSKA je posljednjih dana još jednom pokazala da ima veliko srce. Brojni izbjeglice koji bolju budućnost traže prolaskom kroz Hrvatsku iznenadili su vlasti, razbjesnili mržnjom ispunjene ksenofobe koji divljaju po društvenim mrežama, ali još jednom pokazali da ovakve situacije iz brojnih ljudi izvuku ono najbolje.

Građani se spontano organiziraju



Nasuprot onima koji u ovakvoj situaciji od napaćenih, izmučenih i umornih ljudi pokušavaju izvući financijsku korist brojni Zagrepčani sinoć su se spontano organizirali i izbjeglice vlastitim automobilima besplatno vozili do granice.

Ivana Schildenfeld jedna je od onih koji su prevezli izbjeglice do granice.

Ova dvomjesečna djevojčica i njena obitelj krenuli su iz Bagdada prije dva tjedna.Večeras sam ih otpratila do Bregane... Posted by Ivana Sch on Friday, September 18, 2015



"Ova dvomjesečna djevojčica i njena obitelj krenuli su iz Bagdada prije dva tjedna. Večeras sam ih otpratila do Bregane gdje čekaju da se otvori granica kako bi došli do Munchena.



To su ljudi koji su pobjegli od rata, ljudi koji se boje i koji trebaju našu pomoć.



Na glavni kolodvor u Zagrebu pristižu vlakovi iz Belog Manastira puni isrcpljenih ljudi koji su danima izloženi nehumanim uvjetima.



Povezite ih do granice, odnesite im vodu, vlažne maramice, dekice, sirupe za snižavanje temperature....



Ja sam bila izbjeglica u devedesetima. Vi ste bili izbjeglice.



Molim vas, pomozite ovim ljudima, oni nisu teroristi ni ubojice. Oni hoće život." napisala je Ivana na svom Facebook profilu.





Jedan od njih je i Leonard Topić.



"Jučer sam odvezao dvije ture od Velesajma do Bregane, obje grupe su bili Sirijci, gledao sam da bude što više žena i djece. Ljudi su umorni, pomalo bojažljivi i nepovjerljivi, ali vrlo zahvalni. Danas ću pokušati odvesti barem jednu turu", za Index govori Leonard.



"Želio bih naglasiti da sam razočaran sa Vladom RH u mnogočemu ali ovaj jučerašnji istup premijera je bio jedini ispravan te se nadam da neće popustiti pritiscima Angele Merkel, EU - a i ostalih susjeda, a od HDZ -a očekujem da ne potpiruje vatru", još dodaje.



Jedan od onih koji su se nesebično stavili na raspolaganje izbjeglicama je i Nebojša Taraba.



"Ljudi se od sinoć sami organiziraju jer taksisti deru. Taksisti su agresivni, nepristojni i prijete", govori Nebojša koji se nada da će ovo potaknuti i druge ljude da im se pridruže.

Razgovarali smo s još nekoliko ljudi koji su prevozili izbjeglice. Svi su nam rekli da će i danas nastaviti koliko stignu te pozivaju sve Zagrepčane koji su u mogućnosti da prevezu izbjeglice koje vide do granice.

Tekst se nastavlja ispod oglasa

Hrvatsko-arapsko društvo prijateljstva poziva da se pomogne

U pomoć izbjeglicama uključilo se i Hrvatsko-arapsko društvo prijateljstva



"Hrvatsko arapsko društvo prijateljstva ovim putem poziva autobusne prijevoznike i sve druge poslovne subjekte koji raspolažu autobusima da se uključe u kampanju "Srcem uz izbjeglice" te da stave na raspolaganje radi čim bržeg i učinkovitijeg prijevoza izbjeglica prema graničnim prijelazima sa Slovenijom i Mađarskom. Jasno je da izbjeglice ne žele ostati u Hrvatskoj, a u ovome trenutku Mađarska i djelomično Slovenija ih propuštaju kroz svoj teritorij. Smatramo da bi se tako riješio i problem nekontroliranog kretanja izbjeglica kroz Hrvatsku i stalo na kraj sramotnoj pljački basnoslovnog naplaćivanja prijevoza kojoj svjedočimo ovih dana. Također pozivamo INA-u i druge vlasnike benzinskih stanica da doniraju gorivo za punjenje ovih autobusa", stoji u priopćenju kojeg potpisuje Aljoša Babić, predsjednik Hrvatsko arapskog društva prijateljstva.

Vozač taxija poručio: Nismo svi isti

Ipak, treba zazirati i od generalizacija. Vozač taxija Hrvoje Gašparević tako ističe kako je za "ljude u nevolji spreman voziti i besplatno", u okviru svojih mogućnosti.

"Ja vozim taxi, a jutros sam jedne besplatno odvezao. Nismo svi šupci.



Za ljude u nevolji uvijek, pa ako zatreba i opet (vjerojatno i opet). Ne mogu puno, ali sve se broji, pored ove gamadi oko nas, netko mora biti i čovjek", napisao je na Facebooku Gašparević.